b'\n_START_ARTICLE_\nVestermarko efektas\n_START_PARAGRAPH_\nVestermarko efektas (angl. Westermarck effect) - rei\xc5\xa1kinys, kai kartu vaikyst\xc4\x97je aug\xc4\x99 individai vienas kitam nejau\xc4\x8dia seksualinio potraukio. Kartais vadinamas \xe2\x80\x9eatvirk\xc5\xa1tiniu seksualiniu imprintingu\xe2\x80\x9c: du ankstyvoje vaikyst\xc4\x97je (iki 6 m. am\xc5\xbeiaus) kartu aug\xc4\x99 \xc5\xbemon\xc4\x97s vienas kitam nejau\xc4\x8dio seksualinio geismo. \xc5\xa0\xc4\xaf rei\xc5\xa1kin\xc4\xaf pirmas formaliai apra\xc5\xa1\xc4\x97 suomi\xc5\xb3 antropologas Edvardas Vestermarkas (suom. Edvard Westermarck). Vestermarko efektas steb\xc4\x97tas daugelyje vietovi\xc5\xb3 ir kult\xc5\xabr\xc5\xb3, pvz., Izraelio kibucuose, ar Kinijos \xc5\xa0im-pua santuokose.\n_START_SECTION_\nVestermarko efektas kibucuose\n_START_PARAGRAPH_\nIzraelio kibucuose (komunose) vaikai b\xc5\xabdavo auginami kartu grup\xc4\x97se pagal am\xc5\xbei\xc5\xb3, ne pagal kraujo giminyst\xc4\x99. Taip u\xc5\xbeaugusi\xc5\xb3 \xc5\xbemoni\xc5\xb3 santuok\xc5\xb3 d\xc4\x97sningum\xc5\xb3 tyrimai parod\xc4\x97, kad i\xc5\xa1 beveik 3000 tirt\xc5\xb3 santuok\xc5\xb3, kai tuok\xc4\x97si kibucuose u\xc5\xbeaug\xc4\x99 \xc5\xbemon\xc4\x97s, tik 14 buvo su buvusiais kibuc\xc5\xb3 vaikais i\xc5\xa1 t\xc5\xb3 pa\xc4\x8di\xc5\xb3 grupi\xc5\xb3. Ir tose pa\xc4\x8diose 14 por\xc5\xb3 pirmus 6 gyvenimo metus jie praeido ne vienoje grup\xc4\x97je. Nors j\xc5\xb3 t\xc4\x97vai da\xc5\xbenai nor\xc4\x97jo, kad b\xc5\xabsimi \xc5\xbeentai ar mar\xc4\x8dios b\xc5\xabt\xc5\xb3 i\xc5\xa1 j\xc5\xb3 bendraam\xc5\xbei\xc5\xb3 kibuce. \xc5\xa0ie tyrimo rezultatai ne tik rodo, kad Vestermarko efekt\xc4\x85 galima aptikti, bet ir tai, kad jis veikia kritiniame laikotarpyje iki 6 met\xc5\xb3.\n_START_SECTION_\nAtskirai aug\xc4\x99 seserys ir broliai\n_START_PARAGRAPH_\nKai kritiniame laikotarpyje tarp broli\xc5\xb3 ir seser\xc5\xb3 neb\xc5\xabna glaudaus bendravimo (pvz., brolis ir sesuo auga atskirai ir iki u\xc5\xbeaugo niekada nesutiko vienas kito) susitik\xc4\x97 suaug\xc4\x99 jie gali laikyti vienas kit\xc4\x85 seksualiai labai patraukliais. \xc5\xa0is efektas \xc5\xbeinomas kaip genetinis seksualinis potraukis (angl. genetic sexual attraction). \xc5\xa0is steb\xc4\x97jimas atitinka Vestermarko efekto, kuris susiformavo tam, kad panaikinti inbrydingo tikimyb\xc4\x99, nebuvim\xc4\x85.'